SKRIFTLIG FORESPØRGSEL P-0303/01

af Carlos Carnero González (PSE) til Kommissionen

(2. februar 2001)

Om: Oplysninger vedrørende anvendelsen af EU-midler til erhvervsuddannelse og beskæftigelse forvaltet af den kommunale arbejdsformidling i Madrid, IMEFE

Den spanske avis El País offentliggjorde den 29. januar 2001 en artikel under overskriften: Virksomheder med tilknytning til regeringspartiet PP har modtaget 1 400 millioner pesetas til uddannelse af arbejdsløse. Virksomhederne indtager førstepladsen med hensyn til tildeling af EU-finansierede kurser. Det anføres i artiklen, at det socialistiske byrådsmedlem, Isabel Vilallonga, efter en grundig undersøgelse af de kontrakter, som den kommunale arbejdsformidling i Madrid, IMEFE, har indgået på området siden 1996, hævder, at der er sket en klar favorisering af de pågældende virksomheder. Der rejses samtidig tvivl om, hvorvidt alle de kurser, der er betalt for, virkelig er blevet afholdt.

Det er forståeligt, at offentligheden i Madrid er foruroliget over disse oplysninger, og det drejer sig samtidig om spørgsmål, der vedrører aktiviteter, der er finansieret med EU-midler. Vil Kommissionen på den baggrund præcisere, hvilke EU-midler til erhvervsuddannelse og beskæftigelse IMEFE har forvaltet siden 1995 og i forbindelse med hvilke programmer? Agter Kommissionen gennem de dertil fastsatte mekanismer at undersøge de fremkomne oplysninger for at sikre korrekt anvendelse af de EU-midler til erhvervsuddannelse og beskæftigelse, som er blevet forvaltet af IMEFE siden 1995? Vil den henvende sig til de kompetente spanske myndigheder herom? Hvilke foranstaltninger vil der blive truffet i tilfælde af, at der konstateres uregelmæssigheder?

Samlet svar afgivet på Kommissionens vegne af Anna Diamantopoulou på skriftlige forespørgsler P-0303/01 og P-0355/01

(26. marts 2001)

I overensstemmelse med den sjette betragtning i Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1), og artikel 8, stk. 3 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) for programmeringsperioden 2000-2006, hører gennemførelsen af foranstaltningerne under medlemsstaternes ansvarsområde.

Kommissionen, som ikke forvalter fondene direkte, har derfor i skrivelse af 1. februar 2001 anmodet den spanske myndighed med ansvar for gennemførelsen af Den Europæiske Socialfond om at foretage den nødvendige efterprøvelse af de oplysninger, der blev bragt den 29., 30. og 31. januar i den spanske avis El país.

Det spanske arbejdsministerium oplyste i telefax af 1. februar 2001 Kommissionen om, at dens tjenestegrene den 31. januar 2001 havde anmodet Instituto Municipal de Empleo i Madrid om oplysninger om, hvorvidt Europæiske Socialfond havde deltaget i finansieringen af de uddannelseskurser, der var nævnt i pressen.

Når arbejdsministeriet officielt har fremsendt sine konklusioner til Kommissionen, og hvis det skulle vise sig, at midler fra Den Europæiske Socialfond er blevet brugt på uregelmæssig vis, vil medlemsstaten og Kommissionen foretage de relevante finansielle justeringer i henhold til gældende procedurer i Fællesskabet og Spanien.

Det Europæiske Kontor for Bekæmpelse af Svig (OLAF) har meddelt, at det er informeret om presseartiklerne, og at det vil tage kontakt til de nationale myndigheder med ansvar for indgivelse af meddelelser i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(3).

(1) EFT L 193 af 31.7.1993.

(2) EFT L 161 af 21.6.1999.

(3) EFT L 178 af 12.7.1994.